PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/ZK/3/1/026	Bratislava 15. júla 2011	

Protimonopolný úrad Slovenskej republiky, odbor koncentrácií, v správnom konaní číslo 0011/OK/2011 začatom dňa 16. 05. 2011 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa Stredoslovenská energetika – Distribúcia so sídlom Ulica republiky 5, 010 47 Žilina, IČO: 36 442 151 prostredníctvom JUDr. Petra Šmeringaia, advokáta CONSULTA v.o.s. so sídlom Šafárikovo námestie 4, 811 02 Bratislava vo veci koncentrácie podnikateľa Stredoslovenská energetika – Distribúcia so sídlom Ulica republiky 5, 010 47 Žilina, IČO: 36 442 151 a podnikateľa Slovenské elektrárne, a.s. so sídlom Mlynské nivy 47, 821 09, IČO: 35 829 052,

r o z h o d o l

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní priamej výlučnej kontroly podnikateľa Stredoslovenská energetika – Distribúcia so sídlom Ulica republiky 5, 010 47 Žilina, IČO: 36 442 151 nad časťou podniku podnikateľa Slovenské elektrárne, a.s. so sídlom Mlynské nivy 47, 821 09 Bratislava, IČO: 35 829 052 na základe Rámcovej kúpnej zmluvy zo dňa 04.05.2011 uzatvorenej medzi Slovenskými elektrárňami so sídlom Mlynské nivy 47, 821 09 Bratislava ako predávajúcim a Stredoslovenskou energetikou – Distribúciou so sídlom Ulica republiky 5, 010 47 Žilina ako kupujúcim zastavuje, pretože dôvod na konanie nebol daný.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16.05.2011 doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Stredoslovenská energetika – Distribúcia, a.s. so sídlom Ulica republiky 5,      010 47 Žilina, IČO: 36 442 151 (ďalej len „Stredoslovenská energetika – Distribúcia“) prostredníctvom JUDr. Petra Šmeringaia, advokáta CONSULTA v.o.s. so sídlom Šafárikovo námestie 4, 811 02 Bratislava, IČO: 31 318 495 (ďalej len „právny zástupca“), ktoré bolo zaevidované pod č. 1898/2011.
2.	Na základe vyššie uvedeného sa dňa 16.05.2011 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (správny poriadok) správne konanie vedené úradom pod č. 0011/OK/2011 vo veci koncentrácie, ktorá podľa Oznámenia koncentrácie spočíva v získaní priamej výlučnej kontroly spoločnosťou Stredoslovenská energetika – Distribúcia nad časťou podniku spoločnosti Slovenské elektrárne, a.s. so sídlom Mlynské nivy 47, 821 09 Bratislava, IČO: 35 829 052 (ďalej len „Slovenské elektrárne“) na základe Rámcovej kúpnej zmluvy zo dňa 04.05.2011 uzatvorenej medzi Slovenskými elektrárňami ako predávajúcim a Stredoslovenskou energetikou – Distribúciou ako kupujúcim (ďalej len „Zmluva“), o čom úrad informoval spoločnosť Stredoslovenská energetika – Distribúcia prostredníctvom právneho zástupcu listom zaevidovaným pod číslom 2035/PMÚ SR/2011 dňa 25.05.2011.
3.	Vzhľadom na skutočnosť, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom 2035/PMÚ SR/2011 zo dňa 25.05.2011 a listom 2299/PMÚ SR/2011 zo dňa 10.06.2011 vyzval spoločnosť Stredoslovenská energetika – Distribúcia prostredníctvom právneho zástupcu na doplnenie Oznámenia koncentrácie a súčasne ju upovedomil, že lehota na vydanie rozhodnutia podľa § 11 zákona nezačala plynúť.
4.	Spoločnosť Stredoslovenská energetika - Distribúcia prostredníctvom právneho zástupcu doplnila chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 2214/2011 zo dňa 06.06.2011 a listom zaevidovaným úradom pod číslom 2607/2011 zo dňa 06.07.2011. 
5.	Z podkladov a informácií, ktoré boli úradu predložené v predmetnom správnom konaní spoločnosťou Stredoslovenská energetika - Distribúcia vyplynuli nasledujúce skutočnosti:
I.  Podnikatelia
6.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Stredoslovenská energetika – Distribúcia
7.	Spoločnosť Stredoslovenská energetika – Distribúcia je akciovou spoločnosťou zapísanou v Obchodnom registri vedenom Okresným súdom Žilina, oddiel Sa, Vložka č. 10514/L. Jediným akcionárom spoločnosti je Stredoslovenská energetika, a.s. so sídlom Pri Rajčianke 8591/4B, 010 47 Žilina (ďalej len „Stredoslovenská energetika“). Stredoslovenská energetika je slovenskou spoločnosťou, ktorej hlavným predmetom činnosti sú dodávky elektriny.
8.	Na území Slovenskej republiky má Stredoslovenská energetika kontrolu v nasledujúcich spoločnostiach:  
-	Elektroenergetické montáže, a.s.  so sídlom  Pri Rajčianke 2926/10, 010 01 Žilina. Hlavným predmetom podnikania spoločnosti je výroba, montáž, rekonštrukcie, opravy a údržba vyhradených elektrických zariadení a ich častí.
-	Stredoslovenská energetika – Project development, s.r.o. so sídlom Pri Rajčianke 8591/4B, 010 47 Žilina.  Hlavným predmetom podnikania spoločnosti je výroba elektriny a dodávka elektriny.
-	SSE-Solar, s.r.o. so sídlom Pri Rajčianke 8591/4B, 010 47 Žilina.  Hlavným predmetom podnikania spoločnosti je výroba elektriny.
-	SSE-Metrológia, s.r.o. so sídlom Škultétyho 76, 010 01 Žilina. Hlavným predmetom podnikania spoločnosti je oprava a montáž, overovania a kalibrácia určených meradiel.

9.	Hlavným predmetom činnosti spoločnosti Stredoslovenská energetika – Distribúcia je distribúcia elektriny na území stredného Slovenska.
10.	Z vyššie uvedených skutočností vyplýva, že Stredoslovenská energetika – Distribúcia je podnikateľom podľa osobitného predpisu (§ 2 Obchodného zákonníka), a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
Slovenské elektrárne
11.	Spoločnosť Slovenské elektrárne je akciovou spoločnosťou zapísanou v Obchodnom registri vedenom Okresným súdom Bratislava I, oddiel Sa, vložka číslo 2904/B.
12.	Hlavným predmetom činnosti spoločnosti Slovenské elektrárne je výroba elektriny v súlade so zákonom č. 656/2004 Z.z. o energetike a o zmene niektorých zákonov.
13.	Predmetom koncentrácie je nadobudnutie aktív spoločnosti Slovenské elektrárne súvisiacich s oblasťou distribúcie elektriny, t.j. predmetom koncentrácie je časť podniku spoločnosti Slovenské elektrárne. Konkrétne ide o Rozvodňu TR Dubnica, Rozvodňu TR Ladce, Rozvodňu TR Ústie, Rozvodňu TR Sučany a Rozvodňu TR Hričov (ďalej len „rozvodne“).
14.	Rozvodne sústreďujú elektrinu vyrobenú vodnými elektrárňami na Váhu a elektrinu transformovanú z prenosovej sústavy za účelom zabezpečenia vyvedenia výkonu z výroby a zabezpečenia dodávky pre koncových zákazníkov.
15.	Z vyššie uvedených skutočností vyplýva, že Slovenské elektrárne sú podnikateľom podľa osobitného predpisu (§ 2 Obchodného zákonníka), a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
II.  Forma koncentrácie
16.	Podľa § 9 ods. 1 zákona koncentrácia je proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných   podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 3 zákona časť podniku podnikateľa podľa § 9 ods. 1 písm. b) je na účely tohto zákona organizačná zložka podniku alebo aktíva, na ktorých základe možno dosahovať obrat.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 

a)  	vlastníckych alebo iných práv k podniku alebo k jeho časti, 
b) 	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

17.	Dňa 04.05.2011 bola uzatvorená Zmluva, na základe ktorej podnikateľ Stredoslovenská energetika – Distribúcia nadobudne cieľovú časť podniku podnikateľa Slovenské elektrárne, t.j. aktíva týkajúce sa oblasti distribúcie elektriny (rozvodne).
18.	Vychádzajúc z vyššie uvedeného, ako aj z informácií a podkladov predložených v Oznámení koncentrácie vyplýva, že koncentrácia spočíva v získaní priamej výlučnej kontroly podnikateľa Stredoslovenská energetika – Distribúcia nad časťou podniku podnikateľa Slovenské elektrárne.
19.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. a) zákona spočívajúcu v získaní priamej výlučnej kontroly podnikateľa Stredoslovenská energetika – Distribúcia nad časťou podniku podnikateľa Slovenské elektrárne zaoberajúcou sa distribúciou elektriny, na základe Zmluvy.
III.  Účastníci konania a koncentrácie
20.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Úrad teda zistil, že účastníkom správneho konania je podnikateľ Stredoslovenská energetika – Distribúcia.
21.	V prípadoch kedy má koncentrácia formu získania výlučnej kontroly nad časťou podniku podnikateľa, účastníkom koncentrácie na strane nadobúdateľa kontroly je podnikateľ, ktorý získava výlučnú kontrolu nad časťou podniku podnikateľa a na strane nadobúdaného subjektu je účastníkom koncentrácie podnikateľ, nad ktorého časťou sa kontrola získava.
22.	Na základe vyššie uvedeného je účastníkom koncentrácie podnikateľ Stredoslovenská energetika – Distribúcia, ktorý získava priamu výlučnú kontrolu a podnikateľ Slovenské elektrárne, nad ktorého časťou podniku sa kontrola získava.
IV.  Koncentrácia podliehajúca kontrole úradu
23.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

24.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov  podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie, 
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení               v písmenách a) až d) majú spoločne práva uvedené v písmene b).

25.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s Vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
26.	Vzhľadom na skutočnosť, že koncentrácia vznikla na základe Zmluvy dňa 04.05.2011 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad pri posudzovaní, či predmetná koncentrácia podlieha kontrole úradu vychádzal z obratov dosiahnutých účastníkmi koncentrácie v roku 2010.
27.	Vychádzajúc z § 10 ods. 7 zákona, podľa ktorého ak koncentrácia vznikne získaním priamej alebo nepriamej kontroly nad podnikom iného podnikateľa alebo nad časťou jedného podniku alebo viacerých podnikov, berie sa do úvahy obrat podniku alebo tých častí, ktoré sú predmetom koncentrácie, úrad zobral pri výpočte obratu účastníka koncentrácie Slovenské elektrárne do úvahy len obrat dosiahnutý časťou podniku podnikateľa Slovenské elektrárne, ktorá je predmetom koncentrácie.
28.	Z predložených podkladov a informácií v Oznámení koncentrácie vyplýva, že podnikateľ Stredoslovenská energetika – Distribúcia dosiahol v roku 2010 celosvetový celkový obrat vyšší ako 46 000 000 eur a jeho celkový obrat na území Slovenskej republiky bol vyšší ako 14 000 000 eur. Z Oznámenia koncentrácie ďalej vyplýva, že predmetná časť podniku podnikateľa Slovenské elektrárne nedosiahla celosvetový celkový obrat vyšší ako 46 000 000 eur a ani jej celkový obrat na území Slovenskej republiky nebol vyšší ako 14 000 000 eur.
29.	Z vyššie uvedeného teda vyplýva, že predmetná koncentrácia nepodlieha kontrole úradu podľa § 10 ods. 1 zákona.
30.	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.
31.	Nakoľko predmetná koncentrácia nepodlieha kontrole úradu, úrad predmetné správne konanie podľa § 32 ods. 2 písm. c) zákona zastaví, pretože dôvod na konanie nebol daný.
32.	Úrad listom č. 2711/PMÚ SR/2011 zo dňa 13.07.2011 vyzval účastníka správneho konania, t.j. podnikateľa Stredoslovenská energetika - Distribúcia, aby sa k záverom úradu v predmetnom správnom konaní vyjadril. 
33.	Účastník správneho konania sa prostredníctvom právneho zástupcu vyjadril do zápisnice úradu spísanej dňa 13.07.2011 tak, že nemá žiadne námietky k predmetnému záveru úradu.
34.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie: 

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.                Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Mgr. Daniela Lukáčová	  	 
     riaditeľka odboru koncentrácií		

Rozhodnutie sa doručuje:

JUDr. Peter Šmeringai
advokát
CONSULTA v.o.s.
Šafárikovo námestie č. 4
811 02 Bratislava